**ELŐTERJESZTÉS**

**Szombathely Megyei Jogú Város Közgyűlése Gazdasági és Jogi Bizottságának 2020. június havi rendes ülésére**

**Javaslat az ebrendészeti telep korszerűsítésével kapcsolatos döntés meghozatalára**

Az Agrárminisztérium, mint támogató a civil szervezetek és a települési önkormányzatok állatvédelem területén végzett hasznos tevékenységét elismerve, a Magyarország 2020. évi központi költségvetéséről szóló 2019. évi LXXI. törvény 1. számú melléklet XII. Agrárminisztérium fejezetének 20/03/35/00 szám alatti jogcímcsoportban lévő „Állatvédelem támogatása” előirányzat terhére nyilvános pályázati felhívást tett közzé ebrendészeti telepet működtető civil szervezetek és települési önkormányzatok számára. A pályázati támogatás célja az ebrendészeti telepek modernizációja, bővítése; a telepen található állatok tartási körülményeinek javítása és örökbefogadási esélyük növelése. E célokkal összhangban többek között „a fejlesztéssel érintett telephelyen található épületek és építmények külső és belső felújításához, bővítéséhez, korszerűsítéséhez kapcsolódó munkák” költségeire igényelhető a támogatás. A pályázattal elnyerhető vissza nem térítendő támogatás összege 1.500.000 forinttól 5.000.000 forintig terjedhet, saját forrás biztosítása a kiírás szerint nem feltétel. A pályázat benyújtásának határideje 2020. június 21. napja volt.

Szombathely közigazgatási területén az ebrendészeti tevékenységet Szombathely Megyei Jogú Város Polgármesteri Hivatal Hatósági Osztály Közterület-felügyelet látja el, az ebrendészeti telepet a Szombathely, Hajnóczy u. 1. szám alatt a Közterület-felügyelet Állategészségügyi és Ebrendészeti Szolgálata működteti.

Szombathely Megyei Jogú Város Önkormányzata, mint tulajdonos önkormányzat - tekintettel a benyújtási határidőre a bizottsági ülést megelőzően - pályázatot nyújtott be az Agrárminisztérium Élelmiszerlánc-felügyeleti Főosztályához a telephelyen lévő gazdasági épület külső felújításához kapcsolódóan. A támogatást a tetőszerkezet cseréjének költségeire igényelte meg 4.992.395,- Ft összegben. A korszerűsítésnek köszönhetően a jelenleg rossz állapotban lévő, további állagromlás veszélyének kitett, mintegy 150 éves tetőszerkezet teljes egészében megújulna.

Szombathely Megyei Jogú Város Önkormányzatának Szervezeti és Működési Szabályzatáról szóló 18/2019. (X. 31.) önkormányzati rendelet 51. § (3) bekezdés 25. pontja szerint:

„A Gazdasági és Jogi Bizottság további, a pénzügyekkel, vagyongazdálkodással kapcsolatos feladatai körében: (…) jóváhagyja az önkormányzat vagy intézményei által benyújtásra kerülő európai uniós, és egyéb pályázatokat, amennyiben azok önrészt nem igényelnek”.

Fentiekre tekintettel kérem a Tisztelt Bizottságot, hogy az előterjesztést megtárgyalni, és a határozati javaslatot utólagosan jóváhagyni szíveskedjék.

**Szombathely, 2020. június „ ”**

**/: Dr. Nemény András:/**

**polgármester**

**HATÁROZATI JAVASLAT**

**….../2020. (VI. 22.) GJB. sz. határozat**

A Gazdasági és Jogi Bizottság Szombathely Megyei Jogú Város Önkormányzatának Szervezeti és Működési Szabályzatáról szóló 18/2019. (X. 31.) önkormányzati rendelet 51. § (3) bekezdés 25. pontjában foglalt felhatalmazás alapján a „Javaslat az ebrendészeti telep korszerűsítésével kapcsolatos döntés meghozatalára” című előterjesztést megtárgyalta, és a pályázat benyújtását utólagosan jóváhagyja.

**Felelős:** Bokányi Adrienn, a Gazdasági és Jogi Bizottság elnöke

(a végrehajtás előkészítéséért:

Kalmár Ervin, a Városüzemeltetési és Városfejlesztési Osztály vezetője

dr. Holler Péter, a Hatósági Osztály vezetője)

**Határidő**: azonnal